Beloning uitgereik ná honde aan die brand gesteek is(Foto: Cape of Good Hope SPCA) Die Kaap die Goeie Hoop Dierebeskermingsvereniging (DBV) het ’n beloning van R5 000 uitgereik vir inligting wat tot die uitkenning, inhegtenisneming en vervolging kan lei van diegene wat drie pitbulls in Gatesville in Athlone doodgemaak en aan die brand gesteek het. Maroela Media het vroeër berig dat die gemeenskap eiemagtig opgetree het nadat dié honde ’n meisie aangeval en ernstig beseer het. Dit was die tweede voorval wat in een naweek in dié omgewing aangemeld is waar gemeenskapslede pitbulls aan die brand gesteek het. “Die DBV keur onder geen omstandighede die doelbewuste wrede behandeling van enige dier goed nie. Wat gebeur het met die honde wat wreed doodgemaak en aan die brand gesteek is, is onaanvaarbaar, wreed en onwettig,” het Marisol Gutierrez, woordvoerder van die Kaap van Goeie Hoop-DBV, Maandag aan Maroela Media gesê. “Dit is nie ongewoon dat die DBV ’n beloning uitreik vir inligting wat verband hou met ernstige gevalle van dieremishandeling nie. Dit verminder hoegenaamd nie die erns waarmee ons enige hondeaanval op mense beskou nie. Dit is ons siening dat honde veilig tot hul eie eiendomme beperk moet word, en nie in die strate rondloop nie. Ons vra vir strenger regulasies rakende sogenaamde kragrasse soos die pitbull.” Gutierrez sê ingevolge die Dierebeskermingswet kan enigiemand wat aan die mishandeling van ’n dier skuldig bevind word, ’n boete van hoogstens R40 000 opgelê word, en/of tot tronkstraf van hoogstens 12 maande gevonnis word. Mishandeling sluit onder meer verwaarlosing, marteling, fisieke aanranding en die skrik- of bangmaak van diere in. “’n Groot deel van die probleem het te make met die onverantwoordelike teel van kragrasse en die verkoop van dié babahondjies aan wie ook al die geld het om daarvoor te betaal – ongeag of hulle toegerus is om aan hierdie honde die gespesialiseerde sorg te bied wat hulle benodig. “Dit word verder vererger deur die gebrek aan behoorlike sosialisering van hierdie hondjies, die gebrek aan opleiding en sterilisasie, die onvanpaste maniere waarop die kragrasse grootgemaak word, en die feit dat hulle dikwels besit word deur mense wat nie die nodige vaardighede en kennis het om hierdie honde te hanteer nie.” Sy sê om enige dier te besit is ’n groot verantwoordelikheid. Foto bloot ter illustrasie. Foto: Edgar Chaparro / Unsplash “’n Mens moet die gevolge oorweeg as hierdie honde kinders of volwassenes aanval. Soos ons tragies gesien het, kan sulke aanvalle noodlottig wees.” Maroela Media het vroeër berig dat die DBV mense versoek om gevaarlike honde eerder by hul naaste DBV af te gee, of te versoek dat die DBV die hond gaan haal. “Die DBV sal geen dier ooit wegwys nie – so as mense wat kragrashonde besit, verkies om die diere by die DBV af te gee, sal ons hulle gratis neem, sonder enige vrae.” Volgens Gutierrez was daar ’n algehele toename in die aantal honde wat onlangs by die DBV afgegee is, waarvan pitbulls maar ’n klein persentasie uitmaak. Die Stad Kaapstad het Vrydag in ’n verklaring gesê statistieke oor diere in skuilings en klagtes oor hondegevegte toon dat die vlak van sorg vir dié betrokke diere, asook openbare veiligheid, ver tekortskiet. “Terwyl die Stad en die Kaap die Goeie Hoop-DBV voortgaan met ondersoeke na die gebeure in Athlone, duur die stryd oor dierewelsyn en openbare veiligheid voort – veral in die nasleep van ander aanvalle elders in die land,” het JP Smith, burgemeesterskomiteelid vir veiligheid en sekuriteit, gesê. “Ons is daartoe verbind om te verseker dat ons nie ’n herhaling van die gebeure vroeër [in Athlone] sien nie, en daarom werk die Stad nou saam met die DBV en die Kaapse Dierewelsynsforum om oplossings te vind, maar ook om bewustheid rakende dierewelsyn en die verantwoordelikheid van honde-eienaars te bevorder.” Smith sê die statistieke van die stad se dierebeheereenheid toon ’n duidelike toename in die aantal honde wat vanjaar by diereskuilings beland het, asook ’n toename in die aantal klagtes oor hondegevegte en dossiere vir ondersoeke na aanvalle op mense of diere. “Ons herhaal dat die probleem by die mense lê in wie se sorg hierdie diere hulself bevind.”